Fitzroy Crossing isch zwar wie scho akündigt zmitzt ide Pampa gläge, aber zu eusere Überraschig häts  en wunderschöne Campingplatz gha. Will d Hitz am Namittag unerträglich worde isch, händ mir eusi Badesache packt und händ de Pool ustestet. Brrrr.... D Australier liebeds chalt! Grad i de Nöchi sind mir am nächste Morge früeh go e Schlucht aluege. Trotz em nonig so höche Sunnestand hät sie scho ganz schön brännt. Uf em sandige Pfad händ mir eus wie zwei Kamel ide Wüesti gfühlt und händ eus nach de Punika Oase gsehnt! Froh wieder Reder under em "Füdli" zha, händ mir Gas geh und sind nach Halls Creek düsed.  Das chline Kaff isch zwar immer no ide Pampa gläge, das mal händ mir aber nöd so en gmüetliche Campground verwütscht. De Pool isch zwar eis Grad wärmer gsi, defür hät de Rest s Flair vonere Autobahnrasttsätt gha. Halls Creek isch bekannt für de ersti Goldfund in Westaustralie im Jahr 1885. Da mir eus kei Hoffnige gmacht händ, Gold zfinde, sind mir unverrichteter Dinge von Dannen zoge. De nächsti Halt isch Kunnunununuurrraaa gsi, scho es grössers Provinzstädtli mit sine 9000 Iiwohner. Wie immer händ mir als  ersts s Visitorcenter bsuecht, um eus über die lokale Sehenswürdigkeite berate zla. Da wär de Mirima Nationalpark zerwähne und de Lake Argyle, de grösst Stausee vo Westaustralie, wo mir am nächste Tag besichtigt händ. De Mirima NP wird au Hidden Valley gnännt und befindet sich grad knapp usserhalb vom Städtli. Das in Würklichkeit gar nöd so versteckte Tal (es hät ja überall Hiwiisschilder) isch ca. 500m lang und am Endi häts en schöne Ussichtspunkt uf Kunnunurra und die umliegende Fälder. Nach eme zähminütige  Walk händ mir das Hidden Valley aber au scho gseh und sind wiiter zum Stausee. S imposante am See sind d Usmass, die warme Farbtön vo de Landzunge und s tüüfe Blau vom See gsi. E wunderschöni Landschaft!